Onbekende skedel kry nuwe gesig | Maroela Media
Gesigsrekonstruksie is op 'n menslike geraamte, wat verlede jaar deur 'n visserman naby Klippan-dam in Welkom in die Vrystaat opgespoor is, gedoen.
"Die beendere behoort aan 'n middeljarige man," het kapt. Stephen Thakeng, woordvoerder van die polisie, Dinsdag gesê. "Rubberstewels wat in mynbou gebruik word en 'n sak is naby aan die beendere opgespoor en ons vermoed dat die man 'n onwettige myner was."
Nie een van die man se familielede het die liggaam by die staatslykshuis in Welkom kom opeis nie en die skedel is na 'n forensiese antropologiese navorsingsentrum gestuur om die gesig oor te bou. Die rekonstruksie is in April gedoen. "Die departement van anatomie by die fakulteit van gesondheidswetenskappe aan die Universiteit van Pretoria het die proses behartig," het Thakeng gesê.